Fase 2-beurtkrag ingestelDie Kusile-kragsentrale. (Foto: Wikus de Wet/AFP) Fase 2-beurtkrag sal Maandag om 17:00 in werking gestel word en tot Woensdag om 05:00 duur – nadat ŉ eenheid by onderskeidelik die Matla-, Kendal-, Matimba-, Kusile- en Grootvlei-kragsentrale sedert vanoggend uitgeskop het. Eskom het kort gelede gesê eenheid 3 by die Medupi-kragsentrale het ook nou uitgeskop, wat beteken beurtkrag word vroeër in werking gestel as wat die kragvoorsiener aanvanklik aangekondig het. Benewens ander eenhede wat oor die naweek uitgeskop het, moes ŉ eenheid elk by die Hendrina- en Arnot-kragsentrale ook noodgedwonge afgeskakel word. Dit het beteken die kragvoorsiener moes sedertdien swaar steun op sy noodopwekkingsreserwes om die ligte aan te hou. Eskom het gewaarsku dat verdere beurtkrag op kort kennisgewing ingestel kan word indien nog probleme opduik. Onvoorsiene probleme by kragsentrales het beteken 14 508 MW is nie beskikbaar nie, terwyl 6 307 MW weens beplande instandhoudingswerk reeds uit die netwerk gehaal is. Hierdie syfers is verskaf voor Eskom inligting oor die probleem by Medupi bekend gemaak het. Eskom sê hy verwag dat sommige van die opwekkingseenhede oor die volgende 24 uur weer in diens gestel sal word en het mense gevra om hul kragverbruik in te kort. ‘n Mediakonferensie oor die stand van die netwerk word Dinsdag om 10:00 gehou.